Marv Tarplin

Marvin «Marv» Tarplin (født 13. juni 1941 i Atlanta i Georgia, død 30. september 2011) var en USA-amerikansk gitarist og låtskriver, best kjent som medlem av Motown-gruppa The Miracles. 

Tarplin begynte å spille med jentegruppa The Primettes i Detroit (de blei seinere kjent som The Supremes). Da gruppa hadde prøvespilling hos Motown, var førstevokalisten i The Miracles, Smokey Robinson, en av dem som vurderte dem. Han blei imponert og overtalte Tarplin til heller å bli med i The Miracles, noe han gjorde rundt 1960. 

The Miracles var ei typisk vokalgruppe. Det var derfor noe uvanlig at gitaristen Tarplin blei regna som et fullverdig medlem. Han er for eksemplel avbilda på tre albumomslag: Cookin' with The Miracles (1962), I'll Try Something New (1962) og The Fabulous Miracles (1963). Han omtales også på baksida av gruppas første album, Hi ... We're The Miracles (1961) og betegnes der som et av de originale medlemmene.

Tarplin var med på å komponere flere store Miracles-slagere, blant annet «The Tracks of My Tears» (1965), «I Like It Like That» (1964), «Going to a Go-Go» (1965) og «The Love I Saw in You Was Just a Mirage» (1967). Han var også med å skrive flere av hitlåtene til Marvin Gaye, som «Ain't That Peculiar» og «I'll Be Doggone».

Tarplin forlot The Miracles i 1973, året etter med Smokey Robinson og Claudette Rogers Robinson. Han blei erstatta av Donald Griffin, bror til Billy Griffin, som etterfulgte Robinson som førstesanger.

Robinson og Tarplin fortsatte samarbeidet heile tida etter dette. Sammen har de skrevet blant annet Robinsons solo-slager «Cruisin'» (1979). Tarplin spilte også gitar på Robinsons plater og turneer fram til 2008.

I mars 2009 blei The Miracles tildelt ei stjerne på Hollywood Walk of Fame. Tarplin var til stede, men han var ikke av de gruppemedlemmene som fikk diplom.«The Miracles to be honored with star on the Hollywood Walk of Fame» , på nettstedet Motown News 5. mars 2009; besøkt 7. februar 2016. I 2012 blei gruppa innvotert i Rock and Roll Hall of Fame, en heder Smokey Robinson aleine hadde mottatt alt i 1987.Omtale av The Miracles på nettstedet til Rock and Roll Hall of Fame; besøkt 6. februar 2016.

 Referanser 

Richard Williams: «Marv Tarplin obituary», nekrolog i The Guardian 3. oktober 2011; besøkt 6. februar 2016.
Spencer Leigh: «Marv Tarplin – Miracles guitarist whose understated licks played a crucial role in the music of Smokey Robinson», nekrolog i Independent 5. oktober 2011; besøkt 6. februar 2016.

 Eksterne lenker   


 Smokey Robinsons minneord om Marv Tarplin i Rolling Stone 6. oktober 2011; besøkt 7. februar 2016.

Kategori:Gitarister fra USA
Kategori:Soulmusikere fra USA
Kategori:Studiomusikere fra USA
Kategori:Låtskrivere fra USA
Kategori:Personer fra Atlanta
Kategori:Medlemmer av Rock and Roll Hall of Fame (gruppemedlem)